./data/phi0914/phi00138/phi0914.phi00138.perseus-lat1.xml
ibi seditio orta est;       ad viginti milia hominum cum Lonorio ac Lutario regulis secessione facta a       Brenno in Thraeciam iter avertunt   ubi cum       resistentibus pugnando, pacem petentibus stipendium imponendo Byzantium cum       pervenissent, aliquamdiu oram Propontidis vectigalis habendo regionis eius urbes       obtinuerunt   cupido inde eos in Asiam transeundi,       audientis ex propinquo, quanta ubertas eius terrae esset, cepit; et Lysimachia       fraude capta Chersonesoque omni  armis possessa ad Hellespontum descenderunt   ibi vero exiguo divisam freto cernentibus Asiam multo magis       animi ad transeundum accensi; nuntiosque ad Antipatrum praefectum eius orae de       transitu mittebant  quae res cum lentius spe ipsorum traheretur, alia rursus       nova inter regulos seditio orta est   Lonorius       retro, unde venerat, cum maiore parte hominum repetit Byzantium; Lutarius       Macedonibus per speciem legationis ab Antipatro ad speculandum missis duas       tectas naves et tris lembos adimit  iis alios atque alios dies noctesque       travehendo intra paucos dies omnis copias traicit   haud ita multo post Lonorius adiuvante Nicomede Bithyniae       rege a Byzantio transmisit   coeunt deinde in       unum rursus Galli et auxilia Nicomedi dant adversus Ziboetam, tenentem partem       Bithyniae, gerenti bellum   atque eorum maxime       opera devictus Ziboeta est, Bithyniaque omnis in dicionem Nicomedis concessit        profecti ex Bithynia in Asiam processerunt  non plus ex viginti milibus hominum       quam decem armata erant   tamen tantum       terroris omnibus quae cis Taurum incolunt gentibus iniecerunt, ut quas adissent       quasque non adissent, pariter ultimae propinquis, imperio parerent   postremo cum tres essent gentes,       Tolostobogii Trocmi Tectosages, in tris partis, qua cuique populorum suorum       vectigalis Asia esset,  diviserunt   Trocmis Hellesponti ora       data; Tolostobogii Aeolida atque Ioniam, Tectosages mediterranea Asiae sortiti       sunt  et stipendium tota cis Taurum Asia exigebant,  sedem autem ipsi sibi circa Halyn flumen cepere  tantusque       terror eorum nominis erat, multitudine etiam magna subole aucta, ut Syriae       quoque ad postremum reges stipendium dare non abnuerent   primus Asiam incolentium abnuit Attalus, pater regis       Eumenis; audacique incepto praeter opinionem omnium adfuit fortuna, et signis       collatis superior fuit  non tamen ita infregit animos eorum, ut absisterent       imperio:  eaedem opes usque ad bellum Antiochi       cum Romanis manserunt  tum quoque, pulso Antiocho, magnam spem habuerunt, quia       procul mari incolerent, Romanum exercitum ad se non perventurum